KIRJALLINEN KYSYMYS E-0870/01 esittäjä(t): Laura González Álvarez (GUE/NGL) komissiolle. Saviliuskelouhimoiden jätekivikasat San Pedro de Tronesissa (Leónin provinssi - Espanja).



Virallinen lehti nro 318 E , 13/11/2001 s. 0139 - 0140



KIRJALLINEN KYSYMYS E-0870/01 esittäjä(t): Laura González Álvarez (GUE/NGL) komissiolle (22. maaliskuuta 2001) Aihe: Saviliuskelouhimoiden jätekivikasat San Pedro de Tronesissa (Leónin provinssi - Espanja) Leónin provinssissa sijaitsevassa, Puente de Domingo Flórezin kuntaan kuuluvassa San Pedro de Tronesissa on kaksi suurta jätekivikasaa, jotka ovat syntyneet PIFORSA ja PILESA -yritysten saviliuskeen louhinnasta. Toinen kasoista sijaitsee vuoren rinteellä, se nousee 800 metrin korkeuteen kylän yläpuolelle ja on noin 80 metrin päässä asunnoista. Siinä on halkeamia ja asunnot ovat vaarassa joutua kivivyöryjen alle. Toinen kasa, joka voi sortua minä hetkenä hyvänsä, nousee erään asuinkorttelin ylle. Nämä kaksi jätekivikasaa ovat vakava vaara ihmisille, ja jo kahden vuoden ajan Castilla y Leónin autonomisen alueen hallitus on luvannut ryhtyä toimenpiteisiin minimoidakseen ja korjatakseen kivikasojen aiheuttamat haitat ja laatiakseen alueelle saviliuskeen hyödyntämissuunnitelman. Mihin toimenpiteisiin komission aikoo ryhtyä varmistaakseen että ympäristövaikutusten arvioinnista annettua direktiiviä 85/337/ETY(1) sekä ympäristöä koskevan tiedon saannin vapaudesta annettua direktiiviä 90/313/ETY(2) noudatetaan? (1) EYVL L 175, 5.7.1985, s. 40. (2) EYVL L 158, 23.6.1990, s. 56. Margot Wallströmin komission puolesta antama vastaus (15. toukokuuta 2001) Komissio on tietoinen arvoisan parlamentin jäsenen esiin ottamasta kysymyksestä. Parlamentin jäsen on jo tehnyt tästä asiasta kirjallisen kysymyksen E-0252/99(1), joka koski San Pedro de Tronesin läheisyydessä sijaitsevia luvattomia, korkeita jätekivikasoja. Mainitussa kysymyksessä annettujen tietojen perusteella komissio on itsekin kiinnittänyt huomiota tapaukseen, ottanut yhteyttä Espanjan viranomaisiin ja pyytänyt heitä arvioimaan kysymystä. Espanjan viranomaiset ovat tiedottaneet komissiolle, että kaikille San Pedro de Tronesin saviliuskelouhimoille on tehty kunnostussuunnitelma, johon ympäristöasioista vastaavat toimivaltaiset viranomaiset ovat suhtautuneet myönteisesti; kyseiset viranomaiset ovat lisäksi toimittaneet valtuutuksen jäljennöksen louhimoille. Mitä tulee kirjallisessa kysymyksessä mainittuun Piforsan louhokseen, joka sijaitsee 683 metrin päässä lähimmästä asutuksesta, komission saamien tietojen ja karttojen mukaan Espanjan viranomaiset ovat antaneet louhokselle toimintaluvan. Viranomaiset ovat myös tiedottaneet komissiolle, että tiettyjen halkeamien vuoksi jätekasasta on tilattu kaksi eri tutkimusta: toisen tutkimuksen suoritti Oviedon yliopisto Piforsan louhoksesta vastaavan yrityksen pyynnöstä; toisen tutkimuksen tarkoituksena oli tutkia geotekniseltä kannalta maaperää Piforsan ja San Pedro de Tronesin välillä. Molempien tutkimusten mukaan louhos ei aiheuta vaaraa lähistöllä asuvalle väestölle. Tapauksesta keskusteltiin kahdenvälisessä tapaamisessa Espanjan viranomaisten kanssa Madridissa lokakuussa 2000. Tässä tapaamisessa viranomaiset antoivat tietoja, jotka vahvistavat, etteivät asukkaat ole vaarassa. Espanjan viranomaiset ovat lisäksi toimittaneet komissiolle saviliuskelouhimoiden kunnostussuunnitelman, jossa San Pedro de Tronesin jätekasat on otettu huomioon. Tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettu neuvoston direktiivi 85/337/ETY(2), jota on muutettu 3 päivänä maaliskuuta 1997 annetulla neuvoston direktiivillä 97/11/EY(3), soveltuu ainoastaan vahvistamattomiin hankkeisiin eikä nykyisiin laitoksiin, jollei kyseisiä laitoksia ole muutettu tai laajennettu siinä määrin, että toimilla on merkittäviä ympäristövaikutuksia. Kysymyksessä esitettyjen tietojen perusteella komissio ei näe ristiriitaa ympäristöä koskevan tiedonsaannin vapaudesta 7 päivänä kesäkuuta 1990 annetun direktiivin 90/313/ETY(4) kanssa. Tässä tilanteessa ja käytössä olevat tiedot huomioon ottaen komissio ei voi jatkaa tapauksen tutkimista ilman todisteita rikkomuksesta. Komissio ei kuitenkaan torju ongelman jatkotutkimuksia, jos kysyjä voi toimittaa komissiolle todisteet yhteisön lainsäädännön rikkomisesta. (1) EYVL C 341, 29.11.1999. (2) EYVL L 175, 5.7.1985. (3) EYVL L 73, 14.3.1997. (4) EYVL L 158, 23.6.1990.